ผุดแบบประกันสินเชื่อเดียว
คปภ.ได้ฤกษ์ออกกรมธรรม์มาตรฐาน ประกันชีวิตคุ้มครองสินเชื่อ เพิ่มทางเลือกใช้ยื่นเรื่องขอกู้แบงก์
16 ก.พ. 2558

คปภ.ได้ฤกษ์ออกกรมธรรม์มาตรฐาน ประกันชีวิตคุ้มครองสินเชื่อ เพิ่มทางเลือกใช้ยื่นเรื่องขอกู้แบงก์
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ขณะนี้ทาง คปภ.ได้ออกประกาศให้ความเห็นชอบแบบและข้อความในกรมธรรม์ประกันชีวิตแบบคุ้มครองสินเชื่อ ประเภทสามัญแบบมาตรฐาน ที่ชำระเบี้ยประกันภัยครั้งเดียวและอัตราเบี้ยประกันภัยแล้ว 
ทั้งนี้ เพื่อเป็นทางเลือกให้ผู้เอาประกันภัยสามารถนำกรมธรรม์ประกันชีวิตไปใช้เป็นเอกสารเพื่อประกอบการพิจารณาให้สินเชื่อแก่ผู้ให้กู้ได้ และเพื่อเป็นการอำนวยความสะดวกในการยื่นขอรับความเห็นชอบแบบและข้อความกรมธรรม์ประกันภัยและอัตราเบี้ยประกันภัยของบริษัทประกันอีกด้วย
สำหรับแบบประกันดังกล่าวเป็นแบบประกันชีวิตที่รับประกันภัยรายบุคคล ซึ่งให้ความคุ้มครองการเสียชีวิตและทุพพลภาพถาวรสิ้นเชิงภายในระยะเวลาเอาประกันภัย ด้วยจำนวนเงินเอาประกันภัยที่ลดลงเป็นรายงวด งวดละเท่าๆ กัน หรือลดลงเป็นรายงวด ด้วยอัตราดอกเบี้ยทบต้น
อย่างไรก็ตาม ในกรณีที่บริษัทยื่นขอรับความเห็นชอบแบบและข้อความของกรมธรรม์ประกันชีวิต แบบคุ้มครองสินเชื่อ ประเภทสามัญ แบบมาตรฐาน ที่ชำระเบี้ยประกันภัยครั้งเดียว พร้อมใบคำขอเอาประกันชีวิตและอัตราเบี้ยประกันภัย โดยทำคำรับรองว่าแบบและข้อความกรมธรรม์ประกันชีวิต ใบคำขอเอาประกันชีวิต และอัตราเบี้ยประกันภัย ที่บริษัทยื่นเป็นไปตามที่แบบและข้อความ และอัตราเบี้ยประกันภัยที่แนบท้ายคำสั่งนี้ ให้ถือว่าได้รับความเห็นชอบจากนายทะเบียนนับแต่วันที่ คปภ.ประทับตรารับเรื่องขอรับความเห็นชอบและชำระค่าธรรมเนียมเรียบร้อยแล้ว
สำหรับกรณีที่บริษัทประกันต้องการจะใช้ใบคำขอเอาประกันชีวิตแตกต่างไปจากที่กำหนดไว้ ก็ให้บริษัทประกันยื่นเรื่องเพื่อขอรับความเห็นชอบจากนายทะเบียนก่อน